b'\n_START_ARTICLE_\nTony Zale\n_START_SECTION_\nNyrkkeilyura\n_START_PARAGRAPH_\nZale syntyi Garyss\xc3\xa4, Indianassa. H\xc3\xa4n ty\xc3\xb6skenteli nuoruudessaan kotikaupunkinsa ter\xc3\xa4stehtaalla ennen kuin ryhtyi ammattilaiseksi vuonna 1934. Ter\xc3\xa4stehtaalla vietetyst\xc3\xa4 ajasta Zale sai my\xc3\xb6s "Man of Steel" kutsumanimen. Tammikuussa 1940 h\xc3\xa4n otteli NBA-liiton keskisarjan maailmanmestaria Al Hostakia vastaan, mutta ottelussa ei ollut panoksena titteli\xc3\xa4. Zale voitti kamppailun ja p\xc3\xa4\xc3\xa4si samana kes\xc3\xa4n\xc3\xa4 ottelemaan uudelleen Hostakia vastaan, t\xc3\xa4ll\xc3\xa4 kertaa mestaruudesta. Ottelussa Zale tyrm\xc3\xa4si Hostakin 13. er\xc3\xa4ss\xc3\xa4 ja voitti mestaruuden. Zale otteli samana vuonna viel\xc3\xa4 lukuisia muita otteluita ja puolusti seuraavana vuonna mestaruuttaan Steve Mamakosia ja Hostakia vastaan. Vuoden 1941 marraskuussa h\xc3\xa4n voitti Georgie Abramsin ja sai t\xc3\xa4m\xc3\xa4n ansiosta mestaruudelleen kiistattoman tunnustuksen. Seuraavassa ottelussaan helmikuussa 1942 h\xc3\xa4n h\xc3\xa4visi ei-titteliottelussa Billy Connille. T\xc3\xa4m\xc3\xa4n j\xc3\xa4lkeen h\xc3\xa4n l\xc3\xa4hti Yhdysvaltain laivastoon, miss\xc3\xa4 palveli toisen maailmansodan loppuun saakka._NEWLINE_Sodan loputtua 33-vuotias Zale oli yh\xc3\xa4 yleisesti tunnustettu maailmanmestari. Syyskuussa 1946 h\xc3\xa4n puolusti mestaruuttaan ensimm\xc3\xa4isen kerran Rocky Grazianoa vastaan. Kumpikin ottelija k\xc3\xa4vi lattiassa kahden ensimm\xc3\xa4isen er\xc3\xa4n aikana ja keskivaiheilla Graziano vaikutti hallitsevan tapahtumia, mutta kuudennessa er\xc3\xa4ss\xc3\xa4 Zale yll\xc3\xa4tt\xc3\xa4en tyrm\xc3\xa4si h\xc3\xa4net. Voittonsa ansiosta Zale valittiin muun muassa Ring Magazinen ja amerikkalaisten nyrkkeilytoimittajien taholta vuoden nyrkkeilij\xc3\xa4ksi._NEWLINE_Graziano ja Zale kohtasivat uudelleen 26. hein\xc3\xa4kuuta 1947. T\xc3\xa4ll\xc3\xa4 kertaa Graziano voitti tyrm\xc3\xa4yksell\xc3\xa4 kuudennessa er\xc3\xa4ss\xc3\xa4. Miesten kolmannessa kohtaamisessa 10. kes\xc3\xa4kuuta 1948 Zale tyrm\xc3\xa4si Grazianon jo kolmannessa er\xc3\xa4ss\xc3\xa4 ja otti mestaruuden takaisin itselleen. Kolmen kuukauden kuluttua Zale puolusti mestaruuttaan Marcel Cerdania vastaan ja h\xc3\xa4visi teknisell\xc3\xa4 tyrm\xc3\xa4yksell\xc3\xa4 viimeisess\xc3\xa4 er\xc3\xa4ss\xc3\xa4. Ottelun j\xc3\xa4lkeen h\xc3\xa4n lopetti uransa._NEWLINE_Zale valittiin nyrkkeilyn Hall of Fameen vuonna 1991.\n_START_SECTION_\nKuolema\n_START_PARAGRAPH_\nZale kuoli 82 vuoden i\xc3\xa4ss\xc3\xa4 Parkinsonin taudin seurauksena. Zalella oli my\xc3\xb6s imusolmukesy\xc3\xb6p\xc3\xa4.'